A Bizottság 1886/2000/EK Rendelete

(2000. szeptember 6.)

a halászati ágazatban a termelői szervezetek által elfogadott egyes szabályok tagsággal nem rendelkező termelőkre való kiterjesztése tekintetében a 104/2000/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a halászati és az akvakultúra-termékek piacának közös szervezéséről szóló, 1999. december 17-i 104/2000/EK tanácsi rendelete [1] és különösen annak 7. cikke (10) bekezdésére,

mivel:

(1) A 3759/922/EGK tanácsi rendeletet [2] és az 1772/82/EGK tanácsi rendeletet [3] 2001. január 1-jétől kezdődő hatállyal hatályon kívül helyező 104/2000/EK rendelet, rendelkezéseket tartalmaz a termelői szervezetek által bevezetett szabályok tagsággal nem rendelkezőkre történő kiterjesztésére. Indokolt a 104/2000/EK rendelet által megállapított keret kitöltése részletes szabályok meghozatalával és az ebben a tárgykörben aktuális rendelet, nevezetesen az 1336/95/EK rendelettel [4] módosított 3190/82/EGK bizottsági rendelet [5] hatályon kívül helyezésével.

(2) Szükséges meghatározni azon termelői szervezetek reprezentativitása mértékének értékelési szempontjait, amelyek szabályait javasolt kiterjeszteni a tagsággal nem rendelkezőkre. Ezeknek a szempontoknak magukban kell foglalniuk mind az érintett fajok teljes forgalomba hozott mennyiségének azt a hányadát, amelyet a szervezet tagjai hoztak forgalomba, mind a kérdéses területen azon halászok arányát, akik a szervezet tagjai.

(3) Ezen intézkedések végrehajtásának összehangolása érdekében meg kell határozni azokat a termelési és értékesítési szabályokat, amelyek kiterjeszthetők a tagsággal nem rendelkezőkre. Ugyanezzel a céllal pontosan meg kell határozni azt a szintet, amelyre az ilyen kiterjesztett szabályokat alkalmazni kell.

(4) Meg kell határozni a kérdéses szabályok alkalmazásának legkisebb időtartamát a halászati termékek értékesítési feltételei meghatározott stabilitásának fenntartása érdekében.

(5) Azoknak a tagállamoknak, amelyek valamely termelői szervezet által elfogadott szabályok kötelezővé tételéről határoznak, a szabályokat be kell nyújtaniuk a Bizottsághoz vizsgálat céljából. Ezért pontosan meg kell határozni, hogy melyek azok az adatok, amelyekről értesíteni kell a Bizottságot.

(6) A tagállamoknak és a Bizottságnak közzé kell tenniük azon szabályok kiterjesztésére vonatkozó adatokat, amelyek hatással lehetnek az ágazatra.

(7) A tagsággal nem rendelkezőkre kiterjesztett szabályok minden módosítására ugyanazoknak a követelményeknek kell vonatkozniuk a Bizottság értesítése és a közzététel tekintetében, mint az eredeti kiterjesztésre.

(8) Az e rendeletben előírt intézkedések összhangban vannak a Halászatitermék-piaci Irányítóbizottság véleményével,

ELFOGADTA EZT A RENDELETET:

1. cikk

(1) Valamely termelői szervezet termelési és értékesítési tevékenységei akkor tekinthetők elegendően reprezentatívnak azon a területen, amelyre a szabályok kiterjesztését javasolják, ha:

a) a termelői szervezet vagy annak tagjai részéről azoknak a fajoknak az értékesítése, amelyekre a szabályokat alkalmazni kívánják, az értékesített teljes mennyiség több mint 65 %-át teszik ki; és

b) a termelői szervezet tagjai által működtetett hajók fedélzetén a halászok száma több mint 50 %-a a területen bejegyzett olyan halászok számának, akikre a szabályok alkalmazhatók lehetnek.

(2) Az (1) bekezdés a) pontjának vizsgálatánál az előző gazdasági év során értékesített mennyiséget kell figyelembe venni.

(3) Az (1) bekezdés b) pontjában említett százalék kiszámításához a 10 méter teljes hosszúságú vagy annál hosszabb hajók fedélzetén lévő halászokat, az ilyen halászok által értékesített mennyiségek és a kérdéses területen értékesített teljes mennyiségek közötti arányban kell figyelembe venni.

2. cikk

A 104/2000/EK rendelet 7. cikk (1) bekezdése a) pontjában említett termelési és értékesítési szabályok a következő elemeket tartalmazzák:

a) az eladásra felkínált termékek minősége, mérete vagy súlya és megjelenése;

b) mintavétel, eladási célokra használt tartályok, csomagolás és címkézés, valamint jég használata;

c) az első forgalomba hozatal feltételei, amelyek tartalmazhatnak az előállított mennyiség ésszerű értékesítésére vonatkozó szabályokat a piac stabilizálása céljából.

3. cikk

A tagsággal nem rendelkezőkre kiterjesztendő szabályok alkalmazásának legkisebb időtartama 90 nap.

4. cikk

Ha valamely tagállam úgy határoz, hogy kiterjeszt valamely termelői szervezet által elfogadott bizonyos szabályokat tagsággal nem rendelkezőkre, a 104/2000/EK rendelet 7. cikkének (3) bekezdésében említett, a Bizottságnak továbbítandó értesítésnek legalább az alábbiakat kell tartalmaznia:

a) az érintett termelői szervezet neve és címe;

b) minden olyan adat, amely azt támasztja alá, hogy a szervezet reprezentatív, mégpedig az 1. cikkben megállapított kritériumoknak megfelelően;

c) a kérdéses szabályok;

d) ezen szabályok indoklása, megfelelő adatokkal alátámasztva;

e) az a földrajzi terület, amelyben ezeket a szabályokat kötelezővé szándékozzák tenni;

f) a szabályok időtartama;

g) a hatálybalépés napja.

5. cikk

A tagállamok a hatályba lépésük előtt legalább 8 nappal közzéteszik azon szabályokat, amelyeknek kötelezővé tételét elhatározták.

6. cikk

A tagsággal nem rendelkezőkre kiterjesztett szabályok minden módosításakor tiszteletben kell tartani a 4. és 5. cikket.

7. cikk

A Bizottság kihirdeti az Európai Közösségek Hivatalos Lapjában az általa hozott azon határozatokat, amelyek a szabályok kiterjesztését semmissé nyilvánítják a 104/2000/EK rendelet 7. cikke (3) bekezdése második albekezdése második francia bekezdésének és 7. cikke (5) bekezdésének megfelelően.

8. cikk

A 3190/82/EGK rendelet hatályát veszti.

9. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendelet 2001. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. szeptember 6-án.

a Bizottság részéről

Franz Fischler

a Bizottság tagja

[1] HL L 17., 2000.1.21., 22. o.

[2] HL L 388., 1992.12.31., 1. o.

[3] HL L 197., 1982.7.6., 1. o.

[4] HL L 129., 1995.6.14., 4. o.

[5] HL L 338., 1982.11.30., 11. o.

--------------------------------------------------